แรงซื้อหุ้น “พลังงาน-ปิโตรฯ” ดัน SET ไปต่อ 25 จุด ลุ้นโอเปกยืดเวลาลดกำลังผลิตน้ำมัน
แรงซื้อหุ้น “พลังงาน-ปิโตรฯ” ดัน SET ไปต่อ 25 จุด ลุ้นโอเปกยืดเวลาลดกำลังผลิตน้ำมัน
5 มิ.ย. 2563

ผู้สื่อข่าวรายงานว่า ตลาดหุ้นไทยปิดวันนี้ที่ระดับ 1,435.70 จุด เพิ่มขึ้น 24.69 จุด (+1.75%) มูลค่าการซื้อขาย 120,331.42 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้น ทะลุแนวต้านสำคัญ 1,430 จุด ได้ ขานรับ Fund Flow ไหลเข้า และในช่วงบ่ายนี้มีข่าวออกมาว่า ในช่วงสุดสัปดาห์นี้กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีโอกาสที่จะประชุมกันได้ ซึ่งก็มีประเด็นการยืดระยะเวลาการลดกำลังการผลิตน้ำมัน ทำให้ราคาน้ำมันปรับตัวขึ้น และดาวโจนส์ฟิวเจอร์สก็พุ่งขึ้นกว่า 300 จุด ส่งผลให้หุ้นในกลุ่มพลังงาน, กลุ่มปิโตรเคมี รวมถึงกลุ่มโรงกลั่น ต่างปรับตัวขึ้นแรง
อนึ่ง บ่ายนี้กระทรวงพลังงานของรัสเซีย เปิดเผยว่า การประชุมทางไกลของกลุ่มประเทศโอเปกพลัส จะจัดขึ้นในวันเสาร์นี้ (6 มิ.ย.)
นายวิจิตร กล่าวต่อว่า ยังต้องติดตามการปลดล็อกดาวน์ในเฟสถัดไป และติดตามสถานการณ์การแพร่ระบาดไวรัสโควิด-19 รวมถึงการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ที่จะมีขึ้นในวันที่ 9-10 มิ.ย.นี้ โดยให้จับตานโยบายด้านการเงินจากธนาคารกลางสหรัฐ (เฟด) และวันนี้ก็ติดตามตัวเลขการจ้างงานนอกภาคเกษตรของสหรัฐฯ รวมถึงติดตามการประชุมกลุ่มโอเปกพลัสในสุดสัปดาห์นี้
แนวโน้มการลงทุนในสัปดาห์หน้า นายวิจิตร กล่าวว่า ตลาดฯมีโอกาสที่ผันผวนได้หลังจากที่ปรับตัวขึ้นมากแล้ว ทั้งนี้ตลาดฯยังขึ้นอยู่กับทิศทาง Fund Flow ด้วย โดยให้จับตานักลงทุนต่างชาติจะยังซื้อสุทธิต่อเนื่องหรือไม่
พร้อมให้กรอบการแกว่งในสัปดาห์หน้าโดยมีแนวรับ 1,400 จุด ส่วนแนวต้าน 1,460 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย 10,521.24 ล้านบาท ปิดที่ 24.80 บาท เพิ่มขึ้น 1.20 บาท
PTT มูลค่าการซื้อขาย 6,786.91 ล้านบาท ปิดที่ 39.50 บาท เพิ่มขึ้น 1.50 บาท
PTTEP มูลค่าการซื้อขาย 5,962.80 ล้านบาท ปิดที่ 98.75 บาท เพิ่มขึ้น 6.00 บาท
ADVANC มูลค่าการซื้อขาย 4,146.13 ล้านบาท ปิดที่ 201.00 บาท เพิ่มขึ้น 4.00 บาท
SCB มูลค่าการซื้อขาย 4,125.84 ล้านบาท ปิดที่ 89.25 บาท เพิ่มขึ้น 1.50 บาท